TTWรุกลงทุนซีเคพาวเวอร์เพิ่มเป็น30%
น้ำประปาไทยรุกถือหุ้นโรงไฟฟ้าลูก CKP เพิ่มเป็น 30%
30 ต.ค. 2565

น้ำประปาไทยรุกถือหุ้นโรงไฟฟ้าลูก CKP เพิ่มเป็น 30%
นายสมโพธิ ศรีภูมิ กรรมการผู้จัดการ บริษัท น้ำประปาไทย หรือ TTW เปิดเผยว่า คณะกรรมการบริษัทมีมติอนุมัติให้เข้าซื้อหุ้นเพิ่มทุนของบริษัท ซีเค พาวเวอร์ หรือ CKP จำนวน 273 ล้านหุ้น ในราคาหุ้นละ 10 บาท คิดเป็นเงิน 2,730 ล้านบาท ซึ่งเมื่อรวมกับหุ้นที่บริษัทซื้อมาก่อนหน้า 3 ล้านหุ้น ทำให้บริษัทมีหุ้นทั้งสิ้นจำนวน 276 ล้านหุ้น รวมมูลค่าเงินลงทุนทั้งสิ้น 2,760 ล้านบาท หรือ 30% ของทุนจดทะเบียน ทั้งหมดของการทำรายการซื้อหุ้นเพิ่มทุนดังกล่าว จะทำขึ้นภายหลังจากที่ได้รับความเห็นชอบจากที่ประชุมวิสามัญผู้ถือหุ้นที่บริษัท ในวันที่ 20 ธ.ค. 2554 
นอกจากนี้ ยังได้มีมติแต่งตั้งให้บริษัทหลักทรัพย์ ทรีนีตี้ เป็นที่ปรึกษาทางการเงินอิสระ เพราะการเข้าทำรายการดังกล่าวเข้าข่ายเป็นการทำรายการกับบุคคลที่เกี่ยวโยงกัน ส่วนแหล่งเงินทุนที่จะใช้ในการเข้าซื้อหุ้นเพิ่มทุน CKP จะมาจากการกู้ยืมสถาบันการเงินและ/หรือหุ้นกู้ และ/หรือเงินสดจากการดำเนินงานของบริษัท 
การลงทุนใน CKP เพื่อขยายธุรกิจไปลงทุนในด้านพลังงานทดแทนและธุรกิจที่เป็นมิตรกับสิ่งแวดล้อม และเพิ่มฐานรายได้นอกเหนือจากธุรกิจน้ำประปาและการบริหารจัดการน้ำเสียที่นิคมอุตสาหกรรมที่ดำเนินการในปัจจุบัน
“แม้สถานการณ์อุทกภัยยังไม่สิ้นสุด บริษัทก็ยังคงเดินเครื่องผลิตน้ำประปาเต็มกำลัง 100% เพื่อจ่ายให้ประชาชนใน 3 จังหวัด คือ จ.ปทุมธานี นครปฐม และสมุทรสาคร รวมทั้งสิ้นเกือบ 7 แสนลูกบาศก์เมตรต่อวัน แบ่งเป็นพื้นที่ จ.ปทุมธานี จำนวนกว่า 3.5 แสนลูกบาศก์เมตรต่อวัน และ จ.นครปฐมสมุทรสาคร จำนวนกว่า 3.4 แสนลูกบาศก์เมตรต่อวัน ส่วนที่นิคมอุตสาหกรรมบางปะอิน พร้อมจ่ายน้ำทันทีที่นิคมดำเนินการฟื้นฟูแล้วเสร็จ” นายสมโพธิ กล่าว